Diari Oficial de la Generalitat Valenciana


Sumari del DOGV 5894, del 17-11-2008 (2008/13120)

RESOLUCIÓ de 21 d'abril de 2008, de la Direcció General per al Canvi Climàtic, per la qual s'atorga a l'empresa Gres Fort, SA l'autorització ambiental integrada per a una indústria de fabricació i comercialització de taulells ceràmics al terme municipal d'Almassora.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5894

Data del DOGV
:   17-11-2008

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2008/13220


Data del document
:   21-04-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Almassora
    * empresa privada
    * ceràmica

RESOLUCIÓ de 21 d'abril de 2008, de la Direcció General per al Canvi Climàtic, per la qual s'atorga a l'empresa Gres Fort, SA l'autorització ambiental integrada per a una indústria de fabricació i comercialització de taulells ceràmics al terme municipal d'Almassora. [2008/13417]  
Vistos els documents que es troben en l'expedient 068/07 IPPC, instruït a instàncies de l'empresa Gres Fort, SA a fi d'obtenir l'autorització ambiental integrada per a una indústria de fabricació i comercialització de taulells ceràmics, s'emet aquesta resolució de conformitat amb els següents   
Antecedents de fet  
Primer. Amb data 18 de desembre de 2006, Joaquín Jordá Estupiña, en representació de l'empresa Gres Fort, SA, amb CIF 13718710-W i ubicada a la partida Ramonet, s/n, a Almassora (Castelló), presenta en el Registre General de la Direcció Territorial de Territori i Habitatge de Castelló una sol·licitud d'autorització ambiental integrada per a la indústria de fabricació i comercialització de taulells ceràmics que es detalla en l'annex I.  
A la sol·licitud s'adjunta l'informe urbanístic favorable emés per l'Ajuntament d'Almassora de data de gener de 2004.  
Segon. En data 6 de març de 2007 s'admet a tràmit la sol·licitud i la Conselleria remet l'expedient a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada, a fi que emeten informe sobre la suficiència de la documentació que acompanya la sol·licitud i que són l'Ajuntament d'Almassora, la Confederació Hidrogràfica del Xúquer, el Servei de Residus Urbans, el Servei de Residus Industrials i el Servei de Protecció de l'Ambient Atmosfèric.  
En data 8 de març de 2007, es rep un informe per part del Servei de Protecció de l'Ambient Atmosfèric en matèria de contaminació acústica, pel qual es requereix una auditoria acústica per a comprovar l'efectivitat de les mesures correctores proposades.  
Amb data 2 d'abril de 2007 es rep un informe de suficiència favorable de l'Ajuntament d'Almassora, on s'indica que la documentació aportada es considera idònia per a la tramitació de l'autorització ambiental integrada, en els aspectes de competència municipal.  
En data 21 de setembre de 2007, es rep un informe per part del Servei de Residus Urbans, pel qual es requereix documentació complementària per a emplenar l'informe preliminar de situació de sòls.  
Al seu torn, en 26 de setembre de 2007 es un rep informe favorable de la Confederació Hidrogràfica del Xúquer amb condicions que s'expressen en aquesta autorització.  
En data 25 d'octubre de 2007 aquest Servei requereix a l'interessat perquè esmene la documentació que falta en l'expedient.  
En data 10 de desembre de 2007, l'empresa presenta documentació addicional que esmena l'anterior requeriment.   
Tercer. Amb data 8 d'agost de 2007 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 16 de la Llei 16/2002, d'1 de juliol, de prevenció i control integrats de la contaminació i se'n publica l'anunci en el Diari Oficial de la Comunitat Valenciana (núm. 5573).  
Durant aquest període no es presenten al·legacions al projecte, ni a aquesta Conselleria ni a l'Ajuntament d'Almassora. En l'expedient consta el certificat de la informació pública i notificació a empreses limítrofes.  
Quart. Transcorregut el termini d'informació pública, se sol·licita un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
Cinqué. S'ha incorporat a l'expedient l'informe favorable emés per l'Ajuntament d'Almassora, emés en data 6 de març de 2008.  
Sisé. Amb data 28 d'abril de 2008 l'empresa manifesta la seua conformitat amb la proposta de resolució d'autorització ambiental integrada.  
Seté. Amb data 29 d'abril de 2008 la Comissió d'Anàlisi Ambiental Integrada celebra una sessió ordinària i aprova la proposta de resolució de l'expedient 068/07 IPPC de sol·licitud d'autorització ambiental integrada, promoguda per Gres Fort, SA.  
Fonaments de dret  
Primer. D'acord amb l'article 9 de la Llei 16/2002 de prevenció i control integrats de la contaminació, les activitats que apareixen en l'annex I de l'esmentada llei estan subjectes a autorització ambiental integrada.  
La instal·lació de referència està inclosa en l'epígraf 3.5 de l'annex I de la Llei 16/2002.  
Segon. La tramitació de l'expedient s'ha realitzat segons el que preveuen els articles 27 i següents de la Llei 2/2006, de 5 de maig, de prevenció de la contaminació i qualitat ambiental.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, correspon a la Direcció General per al Canvi Climàtic exercir les competències en matèria de control integrat de la contaminació.  
Vist el que antecedeix, a proposta del cap del Servei de Control Integrat de la Contaminació, amb el vistiplau del cap de l'Àrea de Qualitat Ambiental, resolc:  
Primer. Concedir a Gres Fort, SA l'autorització ambiental integrada per a una indústria de fabricació i comercialització de taulells ceràmics, que s'ha de desenvolupar a l'establiment situat a la partida Ramonet, s/n, a Almassora (Castelló), referent al Projecte bàsic per a l'autorització ambiental integrada d'una indústria de fabricació i comercialització de taulells ceràmics, de data 7 de desembre de 2006 i subscrit per Francisco J. Bonastre Ripoll, la qual queda inscrita en el Registre General d'Instal·lacions IPPC de la Comunitat Valenciana amb el número 187-08/AAI/CV, condicionada al compliment dels requisits següents:  
1. Emissions atmosfèriques  
1.1. Emissions canalitzades  
S'inclouen en aquesta autorització els següents focus d'emissió, la nomenclatura dels quals serà d'ara endavant la utilitzada per al millor control i comunicació de les emissions:  
Núm. focus Descripció  
F-01 Assecador núm.1   
F-02 Assecador núm.2  
F-03 Assecador núm.3  
F-04 Xemeneia de combustió forn núm. 1  
F-05 Xemeneia de combustió forn núm. 2  
F-06 Hidrofiltre esmaltadores núm. 1  
F-07 Hidrofiltre esmaltadores núm. 2  
F-08 Filtre de mànegues  
Els valors límit d'emissió per als focus canalitzats descrits i la periodicitat de controls per ECMQA seran els següents:  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
(1) Per als focus d'origen en forns el cabal de gasos dels quals siga inferior a 3.000 Nm³/h, el valor límit de fluorurs podrà ser de 30 mg/Nm³, sempre que el cabal màssic de l'esmentat contaminant siga inferior a 0,1 kg/h.  
(2) En els casos en què es preveja la superació d'aquest valor per l'ús de determinades matèries primeres o combustibles, s'haurà de lliurar a la Conselleria de Medi Ambient, Aigua, Urbanisme i Habitatge un estudi tècnic justificatiu que incloga balanços de massa i una proposta de valor límit.  
(3) Queden exclosos de mesurament de contaminants els focus d'evacuació de l'aire de refredament dels forns de cocció de taulells.  
(4) Queden exclosos de mesurament d'emissió de partícules els focus de preassecatge i assecatge de peces ceràmiques (crues o cuites) que utilitzen com a combustible gas natural o propà, que en el control de la posada en marxa de la instal·lació, en condicions habituals d'operació i sense utilitzar cap tipus de depuració, hagen obtingut una emissió inferior a 10 mg/Nm³ de partícules.  
S'haurà de dur a terme un pla d'acció que permeta caracteritzar de forma representativa els nivells d'emissió de clor i plom dels focus que evacuen gasos procedents de forns de cocció.  
1.2. Control de l'emissió de contaminants per focus canalitzats  
1.2.1. Sistemes de depuració de partícules   
Hauran de disposar de sistemes correctors de depuració de partícules almenys els focus que evacuen corrents de gasos provinents d'aspiracions de material pulverulent. Així mateix, disposaran també dels esmentats sistemes correctors els focus associats als forns de cocció, sempre que siguen necessaris per al compliment dels límits d'emissió de partícules establits per aquesta resolució.  
El funcionament correcte d'aquests sistemes correctors s'ha d'assegurar per mitjà del control i registre continu almenys d'un paràmetre d'operació del sistema a opció de l'empresa entre els tècnicament reconeguts o fonamentats, com la pèrdua de càrrega del sistema de depuració, la concentració de partícules en el corrent gasós o qualsevol altre degudament justificat. La representativitat i el calibratge de l'esmentat paràmetre hauran de ser verificats per entitats col·laboradores de l'administració en matèria de qualitat ambiental i estar a la disposició de la Conselleria de Medi Ambient, Aigua, Urbanisme i Habitatge.  
1.2.2. Condicions de presa de mostres i expressió de resultats  
a) Punts de presa de mostra: els focus canalitzats hauran de tenir la situació, disposició, dimensió i els accessos corresponents d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i la distribució dels focus emissors a l'atmosfera serà tal que garantisca una correcta dispersió dels contaminants emesos. Més concretament, la seua alçària no sols haurà de complir el que estableix l'Ordre de 18 d'octubre de 1976, sinó que es recomana que aquesta siga tal que en una distància equivalent a deu vegades l'alçària del punt d'abocament d'un focus no existisquen altres estructures d'alçària superior a la del mateix focus menys dos metres, que produïsquen un apantallament, que dificulte la dispersió i es justifique tècnicament la influència de l'efecte down-wash (turbulència o rebuf).  
b) Preferiblement, la temperatura dels gasos en el punt de mostratge serà menor de 200ºC.  
c) Les mesures s'han de realitzar en condicions normals d'operació de les instal·lacions, registrant els paràmetres que les determinen, i s'han de cobrir totes les diferents tipologies o grups de productes que es fabriquen en cada instal·lació.  
d) Les concentracions mesurades sempre estaran referides a condicions normals de pressió i temperatura (101.3 kPa, 273.16 K), i per als gasos de combustió en base seca i un contingut d'oxigen del 18%.  
e) Les mesures de fluor es realitzaran amb sondes de material resistent a l'atac àcid, d'acord amb la norma ISO 15.713:2006  
1.3. Control de l'emissió de partícules per fonts difuses  
1.3.1. Emmagatzemament i manipulació de materials pulverulents  
L'emmagatzemament i manipulació de materials pulverulents s'ha de realitzar en les condicions següents:  
a) Es tancaran tots els sistemes de transport de matèries primeres pulverulentes (cintes transportadora, catúfols, etc.).  
b)Totes les operacions indicades a continuació es duran a terme en naus tancades dotades de sistemes d'aspiració amb depuració posterior:  
- Operacions de càrrega i trituració de matèries primeres a dojo.  
- Operacions d'emmagatzemament i descàrrega de grànul atomitzat.  
- Operacions d'emmagatzemament del material pulverulent recuperat en els sistemes correctors, de materials mòlts i de fins.  
1.3.2. Transport de materials pulverulents  
El transport de materials pulverulents s'ha de realitzar en les condicions següents:  
a) Reducció de la resuspensió de pols deguda a la circulació interna de vehicles. Per a això, es pavimentaran els circuits adequats, es mantindran netes les zones de circulació i s'hi limitarà la velocitat.  
b) Control a l'entrada i eixida del complex que els camions van coberts i tancats per a evitar vessaments i sobreeixements. No es permetrà l'accés o eixida de la instal·lació a vehicles que no circulen coberts o tancats.  
2. Soroll  
Respecte al nivell de sorolls transmesos a l'exterior, s'haurà de complir el que estableix la Llei 7/2002, de 3 de desembre, de la Generalitat Valenciana de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
En particular, s'han de complir els límits sonors externs establits per a zones d'ús industrial, que són els següents:  
Diürn Nocturn  
70 dB(A) 60 dB(A)  
S'atorga un termini màxim de tres mesos, a partir de la concessió de l'autorització ambiental integrada, per a la presentació d'una auditoria acústica que garantisca el compliment dels valors límit esmentats, a fi de comprovar l'efectivitat de les mesures correctores que seran adoptades, per a la qual cosa es realitzaran nous mesuraments en punts representatius del perímetre de la parcel·la.  
Posteriorment, almenys cada cinc anys, s'haurà de realitzar una auditoria acústica, a fi de comprovar que no se superen els nivells sonors en els punts on se situa el receptor més pròxim, és a dir, al perímetre de la instal·lació. L'esmentada auditoria haurà de ser realitzada per una entitat col·laboradora en matèria de contaminació acústica d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre.   
El titular haurà de disposar del llibre de control, que estarà constituït pels certificats dels resultats obtinguts de les auditories acústiques i dels corresponents informes complets.  
3. Abocaments  
El titular haurà de presentar, davant del Servei de Control Integrat de la Contaminació, el certificat de connexió dels abocaments d'aigües residuals, emés pel titular de la xarxa de sanejament.   
Queda prohibit, amb caràcter general, l'abocament directe o indirecte d'aigües (domèstiques, industrials o pluvials) susceptibles de contaminar les aigües continentals o qualsevol altre element del domini públic hidràulic, llevat que es dispose de l'autorització prèvia administrativa.  
D'acord amb el que disposen l'article 30 i la disposició final primera de la Llei 16/2002, de prevenció i control integrats de la contaminació, el marc competencial establit en aquesta autorització no altera les competències que la Confederació Hidrogràfica del Xúquer té atribuïdes en relació amb el control, la inspecció i la vigilància del domini públic hidràulic ni, en particular, la potestat sancionadora.  
3.1. Aigües residuals del procés industrial  
Les aigües residuals industrials procedeixen de l'alimentació de les diferents seccions productives de fàbrica, en concret de la secció de preparació de barbotines i de les línies d'esmaltatge com també de la neteja d'aquestes instal·lacions.  
Aquestes aigües s'emmagatzemen en una bassa impermeable i són recollides per una empresa gestora autoritzada.  
S'actuarà segons allò especificat en el projecte, de manera que es garantisca la inexistència d'abocament d'aigües residuals industrials (abocament zero) a domini públic hidràulic o a la xarxa de sanejament.  
3.2.Aigües residuals domèstiques  
Les aigües sanitàries, procedents dels lavabos i vestidors de fàbrica, s'aboquen directament a la xarxa municipal de sanejament. L'empresa disposa de permís d'abocament al clavegueram municipal.  
3.3. Aigües pluvials  
Les aigües pluvials, aportades per les cobertes i la superfície del solar, es condueixen a la xarxa municipal de clavegueram, per mitjà de baixants de PVC, fins a la connexió amb els col·lectors principals de formigó. L'empresa disposa de permís d'abocament a l'esmentat clavegueram.  
4. Protecció del sòl i de les aigües subterrànies  
No s'ha de realitzar cap abocament que puga afectar el sòl o les aigües subterrànies.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
Caldrà ajustar-se al que disposa el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris estàndards per a la declaració de sòls contaminats.  
En aquest sentit, l'empresa ha presentat l'informe preliminar de situació del sòl d'acord amb el que estableix l'article 3.1 de l'esmen  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
tat Reial decret 9/2005, tot això sense perjudici que, posteriorment, puguen demanar-se al titular de l'activitat informes complementaris o periòdics més detallats, tal com es preveu en els articles 3.3 i 3.4 d'aquest reial decret.  
5. Residus  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988 de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.  
5.1. Producció de residus  
S'autoritza Gres Fort, SA per a la producció dels residus següents, sempre que la capacitat de generació anual siga de l'entorn de la magnitud que a continuació s'indica i la producció de producte acabat en les instal·lacions del centre productiu detallat en l'annex I siga de l'entorn de 9.400 m²/dia de taulells esmaltats.  
S'inscriu el centre productor en el Registre de Productors de Residus de la Comunitat Valenciana.  
D'acord amb la Llei 10/2000, de 12 de desembre, de residus de la Comunitat Valenciana, queda prohibida la mescla o dilució de residus que dificulte la seua gestió.   
Els residus podran ser emmagatzemats durant un període igual o inferior a sis mesos, en el cas de perillosos, i en el cas de residus no perillosos podran emmagatzemar-se per un període d'un any quan la destinació final siga l'eliminació i de dos anys quan la destinació final siga la valoració i hauran de ser lliurats a un gestor autoritzat transcorregut aquest període. Aquest emmagatzemament temporal de residus perillosos es realitzarà segregat per tipus de residu, haurà d'estar convenientment senyalitzat i es realitzarà en un lloc amb teulada, amb sòl impermeable i sistemes de recollida de vessaments accidentals, com ara una arqueta cega no connectada a la xarxa de clavegueram i safates de recollida. Així mateix, la zona d'emmagatzemament haurà d'estar inclosa en el sistema general de protecció contra incendis de la indústria i haurà de reduir al mínim possible la dispersió de zones d'emmagatzemament de residus perillosos dins de l'empresa.  
Per a l'emmagatzemament de residus líquids o que, pel seu alt contingut líquid, poden generar abocaments, es disposarà de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la major d'ambdues quantitats). Les cubetes hauran de ser individuals per a cada tipus de residus la mescla dels quals, en cas de vessament, supose un augment de la seua perillositat o en dificulte la gestió.  
Per a la recollida de possibles escapaments o vessaments accidentals de líquids, tant de residus com de matèries primeres, s'haurà de disposar de material absorbent no inflamable en quantitat suficient per a aquesta finalitat. L'absorbent, una vegada contaminat, es gestionarà com a residu perillós o no perillós, segons corresponga.  
L'envasament i l'etiquetatge dels residus es farà d'acord amb allò exposat en els articles 13 i 14 del Reial decret 833/1988, reglament de residus tòxics i perillosos. Així mateix, s'ha de disposar d'un registre on conste la quantitat, naturalesa, identificació, origen i data de generació i lliurament a un gestor autoritzat com també el número de document de control i seguiment utilitzat, si s'escau, i el gestor a qui es lliura el residu.  
Els residus perillosos i els no perillosos s'han de lliurar a gestors que disposen de la corresponent autorització administrativa per a la seua gestió.  
Cada quatre anys s'haurà d'elaborar un pla de prevenció i reducció de residus perillosos que es presentarà en la Direcció General per al Canvi Climàtic.  
S'ha d'emplenar la declaració anual de productor de residus perillosos i no perillosos, que serà remesa a la Direcció General per al Canvi Climàtic abans de l'1 de març de cada any, d'acord amb el model establit en l'annex 3 del Reial decret 833/1988.  
Qualsevol modificació relacionada amb la producció de residus perillosos que implique un canvi en la seua caracterització, producció de nous residus o canvis significatius en les quantitats habituals que se'n generen, que puga alterar el que estableixen aquestes condicions, haurà de ser comunicada.  
Atesa la seua condició d'envasador, l'empresa haurà de posseir les autoritzacions i la resta de requisits establits en la legislació vigent en matèria d'envasos i residus d'envasos i, de manera especial, el que estableix la Llei 11/1997 d'envasos i residus d'envasos, i el Reial decret 782/1998, de 30 d'abril, pel qual s'aprova el reglament per al desplegament i execució de l'esmentada llei.  
6. Mesures que s'han d'adoptar en situacions diferents a les normals que poden afectar el medi ambient  
S'han de dur a terme totes les mesures necessàries perquè quede garantida la protecció del medi ambient i la salut de les persones davant de qualsevol situació anormal quant al funcionament de les instal·lacions.  
No obstant això, si es produeix algun incident en les instal·lacions que comporte el seu funcionament anòmal i d'això pot resultar l'incompliment dels límits imposats, s'haurà de comunicar immediatament l'esmentada situació a Protecció Civil, a l'Ajuntament i a la Direcció General per al Canvi Climàtic.  
Una vegada produïda la situació d'emergència, la mercantil utilitzarà tots els mitjans al seu abast per a reduir al màxim l'efecte sobre el medi ambient.  
En el termini màxim de set dies després de la incidència, la mercantil haurà de remetre a l'Ajuntament i a la Direcció General per al Canvi Climàtic un informe detallat, en el qual, junt amb les dades d'identificació, hauran de figurar les següents:  
- Causes de l'incident.   
- Hora en què es va produir i la seua duració.  
- Característiques de l'emissió o abocament.   
- Mesures correctores adoptades.   
- Hora i forma en què es va comunicar el succés.  
En relació amb el possible dany ambiental ocasionat per l'activitat, s'aplicarà la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta llei, l'activitat haurà de disposar d'una garantia financera que li permeta afontar la responsabilitat mediambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, siga al sistema comunitari de gestió i auditoria mediambientals (EMAS), siga al sistema de gestió mediambiental UNE-EN ISO 14682:1996.  
Així mateix, quan es determine el tancament definitiu, s'han de desmantellar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'esmentada activitat i no es produïsca cap dany sobre el sòl i el seu entorn.  
7. Altres condicions  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi.  
La indústria i les seues instal·lacions s'hauran d'ajustar a les condicions indicades en el projecte tècnic en els aspectes no fixats en aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
S'ha de comprovar en el control inicial que s'han realitzat les mesures previstes en el projecte.  
8. Obligació de subministrament d'informació  
Abans de l'1 de març de cada any s'haurà de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.   
Segon. L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans de l'esmentat termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Tercer. El titular de la instal·lació haurà de presentar a la Direcció General per al Canvi Climàtic un certificat visat pel tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, i a la resta de documentació tècnica presentada.   
Quart. Aquesta autorització queda condicionada a la comprovació i a l'obtenció de l'informe favorable corresponent al compliment dels requisits establits en aquesta resolució. La visita serà realitzada per una entitat col·laboradora acreditada per al control integrat de la contaminació segons el Decret 29/2007, de 9 de març, que modifica el Decret 229/2004, de 15 d'octubre, del Consell, pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre, en el qual s'acredite el compliment del contingut de l'autorització ambiental integrada.  
Cinqué. L'Administració deixarà sense efecte aquesta resolució en el moment en què observe qualsevol incompliment de les condicions imposades, després d'audiència prèvia de l'interessat.  
Sisé. El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, haurà de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la Conselleria de Medi Ambient, Aigua, Urbanisme i Habitatge qualsevol modificació, substancial o no, que es propose realitzar a la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i col·laboració necessàries als que realitzen les actuacions de vigilància, inspecció i control.  
Seté. En tot allò no especificat en aquesta resolució, caldrà ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus com també a qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es podrà presentar recurs d'alçada davant de la secretària autonòmica de la Conselleria de Medi Ambient, Aigua, Urbanisme i Habitage en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 21 d'abril de 2008.- El director general per al Canvi Climàtic: Jorge Lamparero Lázaro.  
Annex I  
Característiques del projecte  
Gres Fort, SA posseeix una indústria de fabricació de taulells ceràmics en funcionament, ubicada a Almassora, província de Castelló.  
La màxima capacitat de producció és de 9.400 m²/dia i la capacitat de càrrega màxima és de 188 t/dia.   
El procés productiu comença amb la recepció de la matèria primera (argiles atomitzades), que s'entra periòdicament a la fàbrica per mitjà de camions que descarreguen en la tremuja receptora ensostrada, i que alimenta unes sitges interiors d'estocs, proveïdes d'indicadors de nivell de màxim i mínim, on la pols atomitzada queda en repòs. La regulació del cabal de les sitges permet, posteriorment, la correcta alimentació de les premses com també la humitat òptima de treball. Així doncs, la pols atomitzada es transporta per mitjà de cintes que alimenten els motles de les premses automàtiques, per al premsatge de les peces.  
Una vegada que les peces estan conformades, passen fins a un assecador automàtic tipus vertical de gas natural d'on ixen amb un grau d'humitat adequat per a permetre l'esmaltatge i posterior cocció a què han de ser sotmeses.   
De l'assecador, les peces passen directament a la línia d'esmaltatge, on s'aplica l'esmalt en estat líquid, per mitjà de la filera o la campana. Posteriorment, les peces són transportades per la línia perquè siguen decorades per mitjà de serigrafia amb pantalles o per mitjà de corrons de silicona.   
Al final de la línia d'esmaltatge, les peces segueixen per la línia fins a arribar a la màquina de càrrega i ser depostiades en vagonetes, i passen per mitjà de transfer automàtic fins a uns assecadors preforn on s'elimina la humitat residual que poden tenir les peces per a evitar que exploten dins del forn per causa de la vaporització de la possible aigua retinguda. Una vegada seques, passen al forn de gas natural, de corrons monoestrat.  
Una vegada cuites les peces, a l'eixida del forn passen a la màquina de càrrega des d'on es tornen a depositar en vagonetes per a quedar en el parc a l'espera de la classificació, embalatge i paletitzatció.  
El procés fabril finalitza amb la càrrega en camions que distribuiran el producte.   
Hi ha una secció de preparació d'esmalts i serigrafies que s'han d'utilitzar en les línies d'esmaltatge. La preparació dels esmalts consisteix en la mòlta, en molins cilíndrics discontinus, on es mesclen els sòlids amb l'aigua i additius per a obtenir l'esmalt en barbotina. Després es bomba a uns depòsits amb agitadors per a l'emmagatzemament i d'ací es transvasa a bidons que són portats a les línies d'esmaltatge, passant prèviament a través d'uns vibrotamisos. Per a preparar les serigrafies, es mescla l'esmalt amb òxids colorants i amb el vehicle serigràfic, d'acord amb una fórmula establida. La mescla obtinguda es passa a través d'un molí de microboles per l'homogeneïtzatció i se sotmet a una mescla i mòlta per mitjà de boles d'alúmina. Una vegada preparada, s'introdueix en bidons a l'espera de portar-la a les línies d'esmaltatge.  
Com a instal·lacions i activitats accessòries al procés industrial l'empresa té també unes oficines, un magatzem de repostos i taller de manteniment, un laboratori, vestidors i aparcament.  
L'aigua utilitzada per l'empresa Gres Fort, SA procedeix de la xarxa municipal d'aigua potable.  
Tots els aparells de tipus únic (assecadors i forns) utilitzen com a combustible el gas natural. S'empra, a més, l'energia elèctrica i gasoil.  
Les emissions atmosfèriques resultants del procés estan principalment relacionades amb les produïdes pels forns, assecadors i filtres.  
Com a mesures correctores per a reduir les emissions d'efluents a l'atmosfera, hi ha les següents:  
Ús de filtres de mànegues de via seca en aquelles zones on hi ha emissió de pols, fonamentalment recepció d'argiles, premsatge i línies d'esmaltatge, amb sistemes de captació de partícules per mitjà d'aspiració.  
Ús de filtres de via humida en aquelles zones on hi ha emissió de pols fonamentalment en les línies d'esmaltatge, amb sistemes de captació de partícules per mitjà d'aspiració.  
Les aigües residuals industrials procedeixen de la secció de preparació de barbotines i de les línies d'esmaltatge com també de la neteja d'aquestes instal·lacions. Les aigües residuals industrials originades es recullen a través de canaletes, convenientment situades per a la posterior conducció a la bassa d'aigües residuals industrials, on s'emmagatzemen a l'espera de ser recollides per una empresa gestora autoritzada, atesa la seua consideració de residus no perillosos. La bassa d'aigües residuals industrials està perfectament impermeabilitzada, fet garantit per mitjà de certificat d'estanquitat.  
Les aigües sanitàries, procedents dels lavabos i vestidors de fàbrica, s'aboquen directament a la xarxa municipal de sanejament.  
Les aigües pluvials, aportades per les cobertes i la superfície del solar, es condueixen igualment a la xarxa municipal de clavegueram, per mitjà de baixants de PVC, fins a la connexió amb els col·lectors principals de formigó.  
El solar de l'empresa es troba totalment formigonat a l'interior de les naus, i asfaltat a l'exterior.  
Tots els productes susceptibles d'originar contaminants es troben emmagatzemats dins de les naus.  
Es disposa de permís d'abocament al clavegueram municipal i d'arqueta de registre per a presa de mostres.  
Els residus se segreguen d'acord amb els diferents grups generats. Se sol realitzar un reagrupament per a aquells residus que s'originen assíduament o que es troben repartits en diferents focus de generació, que es depositen en sacs d'embalatge o bidons i que són traslladats, una vegada plens, al punt d'emmagatzemament.   
Sobre els residus perillosos no es realitza cap pretractament o tractament. Únicament s'emmagatzemen per a la seua posterior gestió. No es disposa de cubetes, encara que tots els residus líquids es troben en bidons estancs i perfectament tancats dins d'una zona d'emmagatzemament de residus perillosos.  
Els residus no perillosos s'emmagatzemen en contenidors i gàbies convenientment identificats en una zona al descobert en l'exterior de les instal·lacions.  
Els residus generats en l'empresa es lliuren al corresponent gestor autoritzat que s'encarrega de la seua retirada.